

ΕΡΓΑΣΙΑ ΣΤΟ ΜΑΘΗΜΑ ΑΓΩΓΗΣ ΥΓΕΙΑΣ

ΚΩΝΣΤΑΝΤΙΝΟΣ ΚΑΒΟΥΡΑΣ

ΑΕΜ:0711120

4ο ΕΤΟΣ

ΘΕΜΑ: «ΣΧΕΔΙΑΣΤΕ ΕΝΑ ΠΡΟΓΡΑΜΜΑ ΑΓΩΓΗΣ ΥΓΕΙΑΣ. ΕΠΙΛΕΞΤΕ ΤΟΝ ΣΚΟΠΟ ΤΟΥ ΠΡΟΓΡΑΜΜΑΤΟΣ, ΤΟ ΠΕΔΙΟ ΣΤΟ ΟΠΟΙΟ ΘΑ ΕΦΑΡΜΟΣΤΕΙ ΚΑΘΩΣ ΚΑΙ ΠΟΙΟΙ ΘΑ ΕΙΝΑΙ ΟΙ ΣΥΜΜΕΤΕΧΟΝΤΕΣ ΣΤΟ ΠΡΟΓΡΑΜΜΑ»

**DOPING (ΠΑΡΑΝΟΜΗ ΦΑΡΜΑΚΕΥΤΙΚΗ ΥΠΟΣΤΗΡΙΞΗ)**

****

ΣΚΟΠΟΣ ΠΡΟΓΡΑΜΜΑΤΟΣ: Είναι γεγονός αναμφισβήτητο πως το φαινόμενο του ντόπινγκ, δηλαδή της λήψης χημικών ουσιών και φαρμάκων που περιλαμβάνονται μέσα στη λίστα με τις απαγορευμένες ουσίες σύμφωνα με την Διεθνή Ολυμπιακή Επιτροπή, από αθλητές με σκοπό τις υψηλότερες επιδόσεις σε αγώνες, προβληματίζει σημαντικά τον αθλητικό κόσμο και αμαυρώνει την εικόνα του αθλητισμού και το αθλητικό ιδεώδες. Ιδιαίτερα τα τελευταία χρόνια το φαινόμενο αυτό έχει εξαπλωθεί επικίνδυνα, με αθλητές, γονείς και προπονητές να αδιαφορούν για τις βλάβες που επιφέρει η χρήση αναβολικών. Αυτό συμβαίνει εξαιτίας της εμπορευματοποίησης του αθλητισμού, εξαιτίας υψηλών παραγόντων και χορηγών που υπόσχονται πριμοδοτήσεις και άλλα σε περίπτωση κατάκτησης τροπαίων, μεταλλίων κ.α. καθώς και λόγω της παύσης προβολής υγιεινών προτύπων από τα ΜΜΕ, τα οποία ενισχύουν έναν αθλητισμό όπου η νίκη είναι το παν. Στον αντίποδα λοιπόν η ΕΚΠΑΙΔΕΥΣΗ είναι το καταλληλότερο μέσο για την πρόληψη και αλλαγή ανθυγιεινών συμπεριφορών στο θέμα του ντόπινγκ. Ο κύριος σκοπός αυτού του προγράμματος αγωγής υγείας είναι να ΕΝΗΜΕΡΩΣΕΙ, να δώσει δηλαδή γνώσεις και πληροφορίες πάνω στο θέμα, να ΕΥΑΙΣΘΗΤΟΠΟΙΗΣΕΙ, δηλαδή να γνωρίσουν (όσοι το παρακολουθήσουν) κάθε λεπτομέρεια επί του θέματος και να το κρίνουν κατάλληλα, καθώς και να μεταδώσει ΒΙΩΜΑΤΑ σε νέα παιδιά ώστε να κατευθυνθούν προς τον σωστό δρόμο του αθλητισμού για αυτά και τον κόσμο. Καταλαβαίνουμε λοιπόν πως το πρόγραμμα αυτό, θα εφαρμοστεί σε μαθητές. Σε μαθητές-παιδιά γυμνασίου τα οποία βρίσκονται σε μία ηλικία που πρέπει να γνωρίζουν, για να ακολουθήσουν στο μέλλον, ό,τι διδαχθούν, ώστε να εξαλειφθεί το φαινόμενο του ντόπινγκ και να προαχθούν συμπεριφορές και ενέργειες που το καταδικάζουν. Εκτός λοιπόν της παροχής γνώσεων πάνω στο θέμα, θα επιδιώξουμε την προσπάθεια καθιέρωσης των προγραμμάτων αγωγής υγείας μέσα στα σχολεία. Είναι πολύ σημαντικό το μέλλον αυτής της χώρας, η νεολαία, να μαθαίνει για θέματα που απασχολούν τον σημερινό κόσμο, τον προβληματίζουν, ώστε σε λίγα χρόνια να βρίσκονται σε θέση να επιλύσουν ή και να εξαφανίσουν αυτά τα προβλήματα. Εκτός όμως από την γνωστική πλευρά των προγραμμάτων υγείας, θα επιδιώξουμε και την ανάπτυξη ορισμένων συμπεριφορών των παιδιών εντός και εκτός σχολείου, όπως η συνεργασία, η αλληλοβοήθεια, η αναζήτηση, η κριτική σκέψη καθώς και η μεταδοτικότητα. Όλα τα παραπάνω θα τους “περαστούν” από τον καθηγητή Φυσικής Αγωγής καθώς και από συνεργάτες του που θα δώσουν στους μαθητές μια πολύπλευρη γνώση επί του κυρίου θέματος και μετ’ έπειτα αυτές τις γνώσεις θα πρέπει τα παιδιά να έχουν την δυνατότητα να τις μεταδώσουν σε άλλους συμμαθητές τους, μαθητές του σχολείου αλλά και στους φίλους, στην οικογένειά τους. Το πρόγραμμα θα εφαρμοστεί όπως αναφέραμε σε μαθητές, του 2ου Γυμνασίου Τρικάλων και συγκεκριμένα στην τάξη της Ά Γυμνασίου.

ΤΕΚΜΗΡΙΩΣΗ ΠΡΟΓΡΑΜΜΑΤΟΣ: Όπως διαπιστώνουμε το θέμα που θα αναλυθεί, αποτελεί ένα «αγκάθι» που πληγώνει την ευγενή άμιλλα και το Ιδεώδες του αθλητισμού. Φυσικά δεν είναι το μοναδικό πρόβλημα που υπάρχει, και απειλεί όχι μόνο άτομα σε ώριμες ηλικίες αλλά ακόμα και εφήβους, παιδιά που φοιτούν στο σχολείο. Εκτός του ντόπινγκ, σε ανάλογες περιπτώσεις θα μπορούσε να αναλυθεί η παχυσαρκία, το κάπνισμα, η χρήση απαγορευμένων ουσιών, η πρόληψη από ασθένειες, η σωματική υγιεινή, η σωματική δραστηριότητα κ.α. Ωστόσο και η χρήση απαγορευμένων ουσιών με σκοπό τις υψηλές επιδόσεις στα αγωνίσματα σχετίζεται άμεσα με τον αθλητισμό και αυτό θα βοηθήσει τα παιδιά να αποκτήσουν περισσότερες γνώσεις επί του θέματος. Μέρα με την μέρα, με το πέρασμα των χρόνων η εικόνα του υγιή αθλητισμού, φθείρεται και δυστυχώς αυτό που μένει στην επιφάνεια είναι οι νίκες, οι υψηλές επιδόσεις, τα μετάλλια και η απόκτηση χρημάτων. Με υπόβαθρο τα παραπάνω ο κάθε αθλητής είναι αναγκασμένος να θυσιάσει στον βωμό της δόξας και του χρήματος, το μέλλον του και την υγεία του. Χρησιμοποιώντας λοιπόν ένα αθέμιτο μέσο, δηλαδή παράνομο, καταφέρνει να φτάνει σε σύντομο χρονικό διάστημα, σε υψηλό επίπεδο πρωταθλητισμού, κάνοντάς τον πλουσιότερο, διασημότερο και πιο εξαρτημένο στο μέσο που τον έφτασε εκεί, τα φάρμακα. Είναι πολύ δυσάρεστο γεγονός ότι βάσει ερευνών αθλητές Ολυμπιάδας σε γκάλοπ που έγινε απάντησαν πως θα έκαναν χρήση αναβολικών ουσιών με σκοπό την κατάκτηση μεταλλίων ακόμα και αν ήξεραν πως σε λιγότερο από 5 χρόνια η καριέρα τους θα τελείωνε. Βλέπουμε λοιπόν πως σε ένα τέτοιο επίπεδο η υγεία παραμερίζεται και πολλοί παράγοντες αθλητισμού επικροτούν την χρήση αναβολικών ουσιών. Εκτός όμως της πλευράς που αφορά την υγεία, η χρήση απαγορευμένων ουσιών είναι άδικη για τους υπόλοιπους αθλητές που προσπαθούν με εντατική προπόνηση, με σωστή διατροφή και απαραίτητη ψυχοσωματική χαλάρωση να κερδίσουν, αντιβαίνει λοιπόν όπως καταλαβαίνουμε και στον σεβασμό προς τους άλλους αθλητές που κοπιάζουν για να πετύχουν. Έτσι λοιπόν, εφόσον επιθυμούμε την εξάλειψη του φαινομένου αυτού και την ενδυνάμωση της σωστής αντίληψης που αντιδρά και το κατακρίνει, πρέπει να προσφέρουμε τις γνώσεις μας στο μέλλον του αθλητισμού, τα νέα παιδιά. Γιατί αυτά είναι οι μελλοντικοί αθλητές που όταν έρθει η ώρα να τους «πλασάρουν» τέτοιες ουσίες, θα αρνηθούν, προστατεύοντας τον εαυτό τους και τον αθλητισμό. Αξιοσημείωτο είναι το γεγονός πως πλέον στις μέρες μας αναβολικές ουσίες κυκλοφορούν ακόμα και μέσα σε γυμναστήρια με σκοπό, ταχύτερα μυϊκά αποτελέσματα, γεγονός εξίσου επικίνδυνο, αφού οι χώροι αυτοί γεμίζουν από νέα παιδιά που καθημερινά παρακολουθούν το πρότυπο του γραμμωμένου και γεμάτους μυς σώματος να κυριαρχούν. Το πρόγραμμα εφαρμόζεται σε παιδιά γυμνασίου 12-13 χρονών περίπου, διότι η κριτική τους σκέψη ακόμα αναπτύσσεται από τις εμπειρίες που δέχονται και εφαρμόζοντας αυτό το πρόγραμμα υγείας θα τους ωθήσουμε στον αθλητισμό έχοντας την σωστή παιδεία που θα τους κάνει υγιείς και καλούς αθλητές.

ΠΡΟΣΔΟΚΩΜΕΝΑ ΑΠΟΤΕΛΕΣΜΑΤΑ: Μετά το τέλος του προγράμματος, επιθυμούμε πρώτα απ όλα την κατανόηση του προβλήματος από τους μαθητές. Βέβαια θέλουμε οι μαθητές να μην είναι απλά ακροατές και αποδέκτες πληροφοριών, θέλουμε να συμμετέχουν όλοι ενεργά, να προβληματιστούν το ίδιο με τους καθηγητές και να βρουν λύσεις πάνω στο θέμα. Αυτό θα τους ενεργοποιήσει τη σκέψη και την δράση. Επιπρόσθετα επιδιώκουμε την ύπαρξη της συνεργασίας μεταξύ των παιδιών δημιουργώντας μικρές ομάδες και λειτουργώντας αρμονικά μέσα σε αυτές. Επίσης ακόμα ένα προσδοκώμενο αποτέλεσμα είναι, τα παιδιά να προτείνουν λύσεις, να λάβουν αποφάσεις και να μεταδώσουν όσο καλύτερα μπορούν τις ιδέες αυτές στους υπόλοιπους μαθητές του σχολείου καθώς και στους φίλους τους και στην οικογένειά τους. Ειδικά το τελευταίο θα μας βοηθήσει να καταλάβουμε πως αντιμετωπίζεται το θέμα του ντόπινγκ από τους υπόλοιπους ανθρώπους, διαφόρων ηλικιών, που σχετίζονται ή όχι με τον αθλητισμό. Επιθυμούμε δηλαδή μέσω ερευνών που θα κάνουν τα παιδιά να μάθουμε την άποψη του κοινωνικού συνόλου για το θέμα που θα αναλυθεί ώστε να φτάσουμε στα απαραίτητα συμπεράσματα. Ακόμη ένα επιθυμητό αποτέλεσμα θα ήταν στο τέλος του προγράμματος να έχουμε πετύχει τους ΣΚΟΠΟΥΣ που αναφέρθηκαν παραπάνω, δηλαδή τα παιδιά να έχουν αποκτήσει πολύπλευρες γνώσεις γύρω από το ντόπινγκ που θα τα καταστήσει ικανά να ανταπεξέλθουν σωστά και με σύνεση σε περιπτώσεις που τους προταθεί να κάνουν χρήση αναβολικών ουσιών καθώς και να μεταδώσουν τις υγιείς συμπεριφορές σε όσο δυνατόν περισσότερα άτομα. Εμείς σαν καθηγητές Φυσικής Αγωγής επιθυμούμε τα παιδιά να έρθουν πιο κοντά στο μάθημα, να το δουν διαφορετικά από τα άλλα μαθήματα, καθώς και τα προγράμματα αυτά να πληθαίνουν μέσα στα σχολεία προσφέροντας εφόδια ζωής για μαθητές και καθηγητές.

ΠΕΡΙΕΧΟΜΕΝΟ ΤΟΥ ΠΡΟΓΡΑΜΜΑΤΟΣ:

Πρώτα απ’ όλα είναι σημαντικό να τονιστεί πως το μοντέλο που θα ακολουθήσουμε για το πρόγραμμα αυτό είναι το μοντέλο υλοποίησης, το οποίο προϋποθέτει τα εξής στάδια:

* Προετοιμασία του Κ.Φ.Α
* Επιλογή της τάξης που θα γίνει το πρόγραμμα
* Χωρισμός σε ομάδες
* Προσδιορισμός στόχων κάθε ομάδας
* Μαθητές προς μαθητές άλλων τάξεων
* Μαθητές προς φίλους/οικογένεια
* Αξιολόγηση προγράμματος

Κατά δεύτερον το πρόγραμμα θα περιλαμβάνει 6 μαθήματα τα οποία θα παρουσιαστούν παρακάτω.

ΜΑΘΗΜΑ 1ο:

Επιλογή τάξης, θα μοιραστούν σε όλους λευκές κόλλες χαρτί. Ζητάμε από τους μαθητές να γράψουν στο κέντρο της σελίδας την λέξη «ντόπινγκ» και τριγύρω λέξεις η μικρές προτάσεις που γνωρίζουν σχετικά με αυτό. Σκοπός του μαθήματος είναι να καταλάβουμε πόσο ενδιαφέρει τα παιδιά το πρόγραμμα που επιλέξαμε και τι γνωρίζουν γύρω από αυτό. Μόλις τελειώσουν ο καθένας θα λέει φωναχτά 3 από τις λέξεις φράσεις που σημείωσε. Το μέσο και η δραστηριότητα του πρώτου μαθήματος είναι η καταγραφή λέξεων που γνωρίζουν τα παιδιά γύρω από την φαρμακοδιέγερση.

ΜΑΘΗΜΑ 2ο :

Σκοπός του δεύτερου μαθήματος είναι η παροχή πληροφοριών πάνω στο ντόπινγκ όπως: Τι είναι; Πώς και πότε ξεκίνησε; Πότε ένας αθλητής θεωρείται «ντοπαρισμένος;» Τα παραπάνω ερωτήματα θα απαντηθούν από τον Κ.Φ.Α με ταυτόχρονη επίδειξη μιας διάλεξης PowerPoint με κάποιες πληροφορίες που θα αναλύονται κατά την διάρκεια της παρουσίασης καθώς και με κάποια βίντεο στα οποία αθλητές και επιστήμονες θα παρουσιάζουν την γνώμη τους για το ντόπινγκ, με σκοπό να μην βαρεθούν τα παιδιά και να τους αυξήσει το ενδιαφέρον. Στο τέλος θα απαντηθούν τυχόν απορίες και θα δοθεί μια μικρή εργασία με θέμα: «Τι καταλάβατε ότι είναι το ντόπινγκ;»

ΜΑΘΗΜΑ 3ο:

Στο τρίτο μάθημα ο Κ.Φ.Α θα καθορίσει ομάδες και θα προσπαθήσει να ενημερώσει και να ευαισθητοποιήσει τους μαθητές για τις βλάβες που προκαλεί το ντόπινγκ στην υγεία τους με την βοήθεια του καθηγητή της Χημείας του σχολείου, ο οποίος θα παρουσιάσει πως αντιδρά ο οργανισμός και πως δέχεται τις αναβολικές ουσίες. Κατόπιν το μάθημα αυτό θα έχει μαθητο-κεντρικό χαρακτήρα, καθώς θα συζητήσουμε για άλλες συνέπειες που επιφέρει η χρήση αναβολικών στην υγεία και γνωρίζουν οι μαθητές καθώς και συζήτηση σχετικά με λόγους που πιστεύουν πως ένας αθλητής (έφηβος ή ενήλικας) θα χρησιμοποιούσε αναβολικά. Στο τέλος θα δοθούν οι εξής δραστηριότητες: Κάθε ομάδα πρέπει να έχει ένα όνομα (κατά προτίμηση σχετικό με το θέμα) Κάθε ομάδα να ψάξει πληροφορίες σχετικά με βλάβες στην υγεία εξαιτίας της χρήσης αναβολικών καθώς και ονομασίες ουσιών που χαρακτηρίζονται ως παράνομες από τις αρμόδιες αρχές και να τις καταγράψει.

ΜΑΘΗΜΑ 4ο:

Στο τέταρτο μάθημα θα γίνει ενημέρωση από τον Κ.Φ.Α σχετικά με τα αίτια εξάπλωσης του ντόπινγκ και χρήσης αναβολικών με την παρουσία ενός διάσημου επαγγελματία έλληνα αθλητή του υγρού στίβου. Σκοπός του συγκεκριμένου μαθήματος είναι να ευαισθητοποιήσει, να ενημερώσει τους μαθητές για τους λόγους που οδηγούν στην χρήση αναβολικών, καθώς και να τους προσφέρει αληθινές καταστάσεις και βιώματα του αθλητή πάνω στο θέμα. Μέσω δηλαδή παροχής γνώσεων και εμπειριών τα παιδιά θα ενημερωθούν για τις αιτίες που οδηγούν στο ντόπινγκ. Δραστηριότητα του μαθήματος είναι να βρουν και να φτιάξουν οι ομάδες κολάζ με δηλώσεις αθλητών, προπονητών η άλλων παραγόντων που ανακαλύφθηκαν ως χρήστες αναβολικών, και κάτω από κάθε εικόνα να γράψουν γιατί πιστεύουν πως έκαναν χρήση φαρμάκων.

ΜΑΘΗΜΑ 5ο: ΑΝΑΛΥΣΗ ΜΑΘΗΜΑΤΟΣ

Στο πέμπτο μάθημα σκοπός πλέον είναι οι μαθητές να αρχίσουν να μεταδίδουν τις ιδέες και γνώσεις που έλαβαν στους υπόλοιπους μαθητές του σχολείου, στους φίλους τους και στις οικογένειές τους, ώστε να δούμε αν όντως ενδιαφέρονται να προβληματίσουν περισσότερα άτομα διαπερνώντας τους, τις υγιείς απόψεις τους πάνω στο θέμα. Επίσης ένας ακόμη σκοπός είναι η προαγωγή της ομαδικότητας, της συνεργασίας μεταξύ των παιδιών μέσω δραστηριοτήτων και η καθιέρωση προγραμμάτων υγείας στα σχολεία. Η πρώτη δραστηριότητα θα είναι η εξής: Να φτιάξουν χαρτόνια οι ομάδες και να γράψουν πάνω μηνύματα εναντίον του ντόπινγκ, να τα κολλήσουν σε κάθε μέρος του σχολείου και στο τέλος της εβδομάδας θα γίνει ψηφοφορία από μία μερίδα μαθητών διαφορετικών τάξεων για τα 5 καλύτερα σλόγκαν(πχ: «ΑΘΛΗΤΙΣΜΟΣ ΧΩΡΙΣ ΝΤΟΠΙΝΓΚ», «ΦΤΑΣΕ ΟΠΟΥ ΜΠΟΡΕΙΣ», «ΤΙΠΟΤΑ ΔΕΝ ΕΙΝΑΙ ΑΔΥΝΑΤΟΝ ΣΤΟΝ ΑΘΛΗΤΙΣΜΟ», «ΞΕΠΕΡΑΣΕ ΤΑ ΟΡΙΑ ΣΟΥ», «ΑΘΛΗΤΙΣΜΟΣ ΣΗΜΑΙΝΕΙ ΥΓΕΙΑ». Θα κερδίσει η ομάδα που θα έχει περισσότερα υπερψηφισμένα σλόγκαν. Δεύτερη δραστηριότητα θα είναι η δημιουργία ερωτηματολογίου που θα δοθούν σε μαθητές, φίλους και οικογένειες των παιδιών ώστε να συμπληρωθούν και να βγουν κάποια συμπεράσματα. Το ερωτηματολόγιο θα μπορούσε να αποτελείται από τις εξής ερωτήσεις:

|  |  |  |
| --- | --- | --- |
|  | ΝΑΙ | ΟΧΙ |
| Γυμνάζεσαι καθημερινά; |  |  |
| Γνωρίζεις τι είναι το ντόπινγκ; |  |  |
| Είσαι Υπέρ της χρήσης; |  |  |
| Είσαι Κατά; |  |  |
| Θα έκανες χρήση αναβολικών; |  |  |
| Κάνεις χρήση συμπληρωμάτων;(πρωτεΐνη, αμινοξέα κτλ) |  |  |
| Γνωρίζεις παρενέργειες του ντόπινγκ στην υγεία; |  |  |
| Γνωρίζεις άτομα που κάνουν χρήση αναβολικών; |  |  |
| Γράψε επιγραμματικά δύο επιβλαβείς ενέργειες των αναβολικών στον οργανισμό. |  |  |

Στόχος του ερωτηματολογίου είναι να βγάλουν τα παιδιά κάποια συμπεράσματα σχετικά με το ποσοστό εξάπλωσης του ντόπινγκ καθώς και την αντίληψη του κόσμου πάνω σε αυτό. Επίσης οι μαθητές θα έχουν την ευκαιρία κατά την διάρκεια των ερωτηματολογίων με την βοήθεια του Κ.Φ.Α. να ενημερώνουν τους περαστικούς για το θέμα του ντόπινγκ. Ακόμη σε συνεργασία με το σχολείο θα μπορούσαν ένα Σαββατοκύριακο τα παιδιά να συμμετείχαν σε μία κοινωνική πληροφόρηση στην κεντρική πλατεία της πόλης με στόχο την συλλογή περισσότερων δειγμάτων(ερωτηματολογίων), ώστε να γίνει μια πολυπληθέστερη έρευνα. Στο τέλος των δραστηριοτήτων, θα πραγματοποιηθεί καταμέτρηση αποτελεσμάτων και τα παιδιά θα εξάγουν σαν ομάδες, η καθεμία τα συμπεράσματα και λύσεις που προτείνουν για την εξάλειψη του προβλήματος. Η ομάδα με την καλύτερη τελική εργασία και την περισσότερη ομαδική και οργανωμένη δουλειά θα βραβευτεί σε μία δραστηριότητα που θα εξηγηθεί στο 6ο και τελευταίο μάθημα.

ΜΑΘΗΜΑ 6ο:

Στο 6ο μάθημα θα γίνει αναλυτική παρουσίαση της ομαδικής εργασίας της νικήτριας ομάδας σε όλο το σχολείο, παρουσιάζοντας πληροφορίες σχετικά με το πρόγραμμα υγείας, των δραστηριοτήτων που έλαβαν χώρα καθώς και της έρευνας και των αποτελεσμάτων που εξήχθησαν. Επιπρόσθετα θα προβληθεί οπτικό υλικό με φωτογραφίες και κάποιο ολιγόλεπτο βίντεο (θα τραβηχτεί από τον Καθηγητή Φυσικής Αγωγής την ημέρα της ενημέρωσης στην πλατεία) στο οποίο οι περαστικοί θα μας λένε 2 λέξεις που τους έρχονται στο μυαλό μετά την λέξη ντόπινγκ. Τέλος οι μαθητές θα έχουν ετοιμάσει μία μικρή ομιλία με τις λύσεις της εξάλειψης του ντόπινγκ.(Ο Καθ. Φυσικής Αγωγής θα συμμετέχει-βοηθάει όπου χρειάζεται). Σκοπός του τελευταίου μαθήματος είναι να ληφθούν υπόψη από τους μαθητές όλοι οι σκοποί και στόχοι που αναφέρθηκαν στην αρχή του προγράμματος.( Ευαισθητοποίηση-Ενημέρωση-Εμπειρίες-Συνεργασία)

ΑΞΙΟΛΟΓΗΣΗ ΤΟΥ ΠΡΟΓΡΑΜΜΑΤΟΣ: Φτάνοντας στο τέλος του προγράμματος υγείας ο Καθ. Φυσικής Αγωγής αφού ευχαριστήσει όλους όσους συνεργάστηκαν σε αυτό είναι αναγκαίο να έχει ετοιμάσει ένα κριτήριο αξιολόγησης το οποίο θα συμπληρωθεί από τους μαθητές που συμμετείχαν στο πρόγραμμα, από τους καθηγητές του σχολείου(και από τον ίδιο) καθώς και από τους γονείς των μαθητών που εργάστηκαν πάνω σε αυτό. Με αυτό το κριτήριο αξιολόγησης θα γίνει αντιληπτή η αποτελεσματικότητα και η οργάνωση του προγράμματος υγείας, ποιο κομμάτι διασκέδασαν περισσότερο τα παιδιά καθώς και η καταγραφή σχετικών απόψεων ή νέων ιδεών που πιστεύει ο καθένας πως θα βελτίωνε το πρόγραμμα. Επιπρόσθετα, το παρακάτω ερωτηματολόγιο-κριτήριο αξιολόγησης δίνει την δυνατότητα σε όλους να αξιολογήσουν κατά πόσο το πρόγραμμα επηρέασε τις στάσεις τους και την συμπεριφορά τους.

ΝΑ ΣΥΜΠΛΗΡΩΘΕΙ ΤΟ ΠΑΡΑΚΑΤΩ ΕΡΩΤΗΜΑΤΟΛΟΓΙΟ ΣΧΕΤΙΚΑ ΜΕ ΤΟ ΠΡΟΓΡΑΜΜΑ ΑΓΩΓΗΣ ΥΓΕΙΑΣ: «ΝΤΟΠΙΝΓΚ»

1.Καθόλου 2. Λίγο. 3. Πολύ. 4. Πάρα πολύ.

|  |  |
| --- | --- |
| Σας άρεσε το πρόγραμμα; |  |
| Σας ενημέρωσε επαρκώς; |  |
| Σας ευαισθητοποίησε; |  |
| Μάθατε καινούρια πράγματα; |  |
| Το βρήκατε ενδιαφέρον; |  |
| Σας φάνηκε χρήσιμο; |  |
| Σας φάνηκε βαρετό; |  |
| Θα συμμετείχατε ξανά σε παρόμοιο πρόγραμμα; | ΝΑΙ/ΟΧΙ |
| \*Πιστεύετε πως βοηθήσατε την ομάδα σας; |  |
| Σας διασκέδασε; |  |
| Σας επηρέασε την γνώμη; |  |
| \*Ποιο κομμάτι σας φάνηκε ελκυστικότερο;(γράψτε μία δραστηριότητα) |  |
| Υπήρξε κάτι που δεν σας άρεσε; Αν ναι, τι ήταν αυτό; ΑΠΑΝΤΗΣΗ: | ΝΑΙΟΧΙ |
| Τέλος, τι θα αλλάζατε ώστε να βελτιώνατε το πρόγραμμα υγείας;ΑΠΑΝΤΗΣΗ: |

\*ΑΠΑΝΤΗΣΕΙΣ ΜΟΝΟ ΓΙΑ ΤΟΥΣ ΜΑΘΗΤΕΣ

ΣΑΣ ΕΥΧΑΡΙΣΤΩ ΠΟΛΥ ΓΙΑ ΤΗΝ ΠΡΟΣΟΧΗ ΣΑΣ!